Meteorologene varsler drømmehelg - så kommer sprengkulden
Etter en periode med mildvær i Sør-Norge, vil temperaturene synke betraktelig fredag. – Det blir kaldt i hele landet. Det er allerede ganske kaldt i nord, men i Sør-Norge ligger temperaturene på null og et par plussgrader. Så den største temperaturendringen vil skje her, sier vakthavende meteorolog hos Storm Geo, Cecilie Vilanger, til VG. I Oslo vil temperaturene synke med fem til seks grader det neste døgnet. – Temperaturene vil synke fra i morgen. Det ser ut til å vedvare ut hele neste uke, spesielt på Østlandet, sier Vilanger.Fredag vil det ble kaldt og glimt av solen i stort sett hele landet. – Det blir en fin helg! Nå har det kommet en del snø, så det blir sikkert ypperlige forhold i marka. Men det blir kaldt, så man må passe på, forteller Vilanger. Gunnar Livik, vakthavende meteorolog på Meteorologisk institutt , er enig at helgen kommer til å by på finvær. – Det er ventet et lavtrykk som ligger sør for Sør-Norge som vil trekke seg innover og ta med seg kuldegradene, forklarer Livik. Men på Østlandet kan det til tider bli litt grått. – Det vil være stort sett fint over hele landet. Men på Østlandet vil det være ganske grått på lørdag, men fredag og søndag blir veldig bra. Han forteller at det vil være stort sett fritt for nedbør de neste dagene, bortsett fra noen unntak på Østlandet, Hordaland og Finnmark.Temperaturene vil synke hele helgen, og mandag blir den aller kaldeste dagen skal vi tro meteorologene. – Den dagen peker seg ut, og da kan vi få ti til 15 minusgrader i Oslo, forteller Vilanger fra Storm Geo. Både Østlandet og Vestlandet vil ha fare for neglesprett. På mandag kan det bli 20 – 30 minusgrader i indre strøk av Hedmark og Oppland. – På kysten blir det ikke like kaldt, der vil det ligge på sånn fem til seks minusgrader. I Nord vil temperaturene holde seg ved like. – I natt lå det på minus 30 grader i Finnmark. Slik vil det nok holde seg resten av uken og neste uke, forteller Vilanger. Livik fra Meteorologisk institutt peker på at prognosene viser alt fra til til 18 minusgrader i Oslo på mandag. Det kan dog være veldig lokale forskjeller. – Det er nok veldig mange som vil oppleve at temperaturene vil variere. Det vil være store spredning på grunn av skydekke og vind, forklarer han.
Det blir perfekt vintervær i stort sett hele landet til helgen. Så kan temperaturene falle ned mot 30 minus, melder meteorologene.